🃏 קלפי שיח ליסודי – מדריך למורה
חפיסה לשיחה אישית: 36 שאלות ב־6 צבעים, כרטיס דילוג, ״תורי לשאול״ ו״מזג האוויר שלי״ · גרסה רגילה, לעולים ולחנ״מ
🎯 למה קלפים?
קלף שנשלף מהחפיסה מוריד לחץ: השאלה ״באה מהקלף״ ולא מהמורה. הצבעים מזמינים לבחור, סימון העומק עוזר להתחיל בקליל ולהעמיק רק כשיש אמון, וכרטיס הדילוג וכרטיס ״תורי לשאול״ אומרים לתלמיד/ה: את/ה שותף/ה שווה בשיחה.
⏱️ שיחה של 15 דקות
2 דק׳ – פתיחה: קלף ״מזג האוויר שלי״ + הסבר קצר: ״יש לך שני כרטיסי דילוג. מותר להשתמש בהם בלי להסביר.״ אומרים כבר עכשיו את גבולות הסודיות.
8 דק׳ – קלפים: 3–5 קלפים. מתחילים בקליל (נקודה אחת), עוברים לבאמצע (שתיים), ולעמוק (שלוש) רק אם זה מרגיש נכון. אחרי כל 2–3 קלפים – ״תורי לשאול״.
3 דק׳ – חוזקות: משקפים חוזקה אחת ששמעתם: ״שמתי לב ש…״.
2 דק׳ – סיום: קלף 👣 ״צעד קטן״, תודה, וקובעים מתי מדברים שוב.
📌 איך מפעילים
• מדפיסים דו־צדדית (היפוך בצד הארוך) על דף עבה וגוזרים, או שולפים יחד מהאתר.
• התלמיד/ה בוחר/ת צבע, המורה שולף/ת קלף מהצבע.
• מקשיבים יותר משואלים. משקפים: ״שמעתי ש…״, ״נשמע ש…״. לא מתקנים ולא שופטים.
• שאלה אחת טובה והקשבה שוות יותר מחמישה קלפים. בשיחה הראשונה – בעיקר קלפים קלילים ובאמצע.
• ב״תורי לשאול״ המורה עונה בקצרה ובכנות, בלי לשתף יותר מדי.
• שני קלפים ריקים ״קלף משלנו״ – לשאלות שהתלמיד/ה או המורה ממציאים.
• לא כותבים את התשובות על הקלפים ולא מצלמים. מה שחשוב למעקב נכנס לסיכום השיחה, בראשי תיבות.
🟢 עם תלמידים עולים
• בחפיסה לעולים השאלות בניקוד ובמילים פשוטות, עם מאגר מילים ותמונות על כל קלף.
• מותר לענות במילה אחת, בציור, בתנועה או בשפת האם, ולהצביע על מילה מהמאגר.
• מדברים לאט, חוזרים על מילות המפתח ומחמיאים על כל ניסיון בעברית.
🧩 בחינוך המיוחד
• באתר: מצב ״חנ״מ״ – תמונה גדולה ותשובות בתמונות. בהדפסה: החפיסה לעולים מתאימה גם כאן.
• המורה קורא/ת בקול, התלמיד/ה מצביע/ה. 2–3 קלפים קלילים בכל פעם, באותו מקום ובאותה שגרה.
• ״משהו אחר״ ו״לא עכשיו״ תמיד תשובות טובות.
🧭 גש״ר מאח״ד בקלפים
כל צבע נוגע בערוץ התמודדות אחר. כשתלמיד/ה עונה בהרחבה ובהנאה בצבע מסוים, זה רמז לערוץ החזק שלו/ה – שווה לחזור אליו ברגע קשה.
🌱 קצת עליי – ערוץ אמונה וערכים
🎈 מה עושה לי טוב – ערוץ גוף
🤝 חברים ואני – ערוץ חברה
🏫 אני בכיתה – ערוץ שכל
🌦️ מזג האוויר בלב – ערוץ רגש
🚀 חולמים קדימה – ערוץ דמיון
🌬️ כשעולה רגש חזק – עש״ן ד״ק
בחפיסה יש קלף ״עוצרים רגע״. עוצרים יחד: עצור · שרירים (מכווצים אגרופים ומשחררים) · נשימה איטית · דיבור פנימי (״אני בסדר, אני מתמודד/ת״) · קדימה – ממשיכים, או עוברים לקלף קליל.
🧡 חשוב: תמיכה, לא טיפול
הקלפים הם כלי לשיחה ולהיכרות, לא כלי אבחון או טיפול. אומרים מראש: ״מה שנדבר נשאר בינינו, חוץ ממצב שבו אדאג לבטיחות שלך או של מישהו אחר.״ כל דאגה – פגיעה, סכנה, מצוקה שנמשכת – עוברת ליועצת באותו יום, לפי נוהלי בית הספר.
יצרה: רוית ראש בן ישי




